
Előadásom témájaként a Pécsely községben található, titokzatos, rég elfeledett Zádor-várat választottam.

Balatonfüredről az úgynevezett vázsonyi műúton haladva -erős kanyarok után- tárul ki szemünk előtt a Szőllősi-völgy. Széles völgy emelkedik fel lankásan a Recsek-hegy és a Hegyesmál oldalára, amely nyugati irányban Akali-Dörgicséig húzódik. E völgyben helyezkedik el Balatonszőllős, Pécsely és Vászoly község. Párkányhegyei szinte valamennyien elérik a 300 m-es magasságot. Pécsely egykor Nagypécsely és Nemespécsely néven két különálló község volt. Nagypécsely a jobbágyfalu, a másik a nemesi falu volt, elég éles elkülönüléssel. 1082-ben már Pechul néven említették.1244-nem egyháza volt, amit azonban 1861-ben lebontottak. A falunak nincs műemlékké nyilvánított épülete, így csupán tetszetős, romantikus falukép fogadja a látogatót. A Balaton-felvidék legszebb völgye a Pécselytől Zádor-várig terjedő völgy. A völgy legvonzóbb úticélja a szép kilátásáról híres Zádor-vár.
A Zádor-vár vagy másnéven a Himfy-vár jelentős maradványai a Balaton-felvidék zöldellő lankái között terül el a csupán néhány utcából álló Pécsely község közelében. A községből kiindulva jó órányi kapaszkodás után érhetjük el a gazdátlanul pusztuló romokat, a 363 méter magas hegycsúcson. A 14. században emelt gótikus stílusú vár, melynek históriáját csupán csak részleteiben fennmaradt oklevelekből ismerheti korunk, egykor a nemesi Vezsenyi család uradalmának birtokközpontjaként büszkén magasodott a környék völgyeinek települései fölé. A Zádor-vár amolyan tündérvárként, madárfüttyös, leánykökörcsin és levendula illatú, árnyékos kirándulóhellyé változott az évszázadok folyamán. Az oltalmában épült kilátó kihagyhatatlan, minden évszakban. Pedig, a magyar romvárak között is a legkevésbé ismertek közé tartozik: ha rákérdezünk, hogy hol is keressük, bizony kevesen vágják, rá, hogy a Balaton-felvidéken. Bár a vár szépen megmaradt, minden lakott helyen kívül, elfeledve omladozik. Történetéről keveset tudunk, mert építői két év elteltével hagyták sorsára. Pedig a maga korában csinos kis erősség volt, lakótoronnyal, palotával, kápolnával. Afféle álomlakhely lehetett, csakhogy megálmodói birtokhatárukon kívül emelték, így azt, ahogy elkészült, magának követelte a veszprémi káptalan. Tulajdonosai pedig, ezt követően neves egyszerűséggel felhúzatták maguknak új családi fészküket Nagyvázsonyban, s oda költöztek át. Nagyon úgy tűnik, hogy volt miből két kézzel szórniuk a pénzt. Akkoriban is jól fizethették a királyi szakácsokat és étekfogómestereket. Hogy őket követően sem lakta senki, annak az az oka, hogy stratégiai értéke a nullával volt egyenlő. E környék már akkoriban is világvégi helynek számíthatott. Az „ingatlan” értékét egyedül a csodás balatoni panoráma növelhette volna, de ez önmagában kevésnek ítéltetett. 

Az Árpád-házi királyok uralkodása idején a környék völgyeiben sűrű településhálózat alakult ki, amiből Barnag jobbágyfalut a Vezsenyi család birtokolt. 1374-ben I. Lajos király idejében a mai Zádor-hegy a Szabad-hegy nevet viselte. Anjou Mária királynő 1384-ben Vezsenyi László királyi étekfogónak engedélyt adott arra, hogy a Szabad-hegyen várat építhessen. Az új erődítmény rövidesen elkészült, de létrejötte ellen a veszprémi káptalan tiltakozást jelentett be. A tiltakozás annak volt betudható, hogy a Vezsenyiek erőszakkal távolították el az ő földjüket képező, Pécsely határában emelkedő Szabad-hegyen felállított határjeleket, hogy annak helyébe várat emeljenek. A birtokvitából keletkezett pert végül a veszprémi káptalan javára ítélték meg, így a Vezsenyi família kénytelen volt elhagyni az új rezidenciát, helyette a közeli Nagyvázsony belterületén hoztak létre újabb szállást. A várat azonban a család kihalásáig a Vezsenyiek birtokolták, ahol közben rövid ideig a cseh husziták is megtelepedtek. Egy oklevél már 1486-ban „molendium Zador” (Zádor-malom) néven említi a helyet. Ez lett a neve később a forrásnak is, amelynek a vize a malom kerekét hajtotta. Később a Vezsenyi-birtokok Kinizsi Pál kezébe kerültek, akkor ezt a várat is Kinizsi vár néven emlegették. A romos várat 1652-ben Zichy István kapta meg III. Ferdinándtól. A várról több történet is keletkezett, de a [image: image3.jpg]

valóságban történelmi szerepe nem volt. 

A ma fákkal-bokrokkal erősen benőtt területen az egykori építőmesterek egy 55 x 65 méteres részt vettek körbe magas kőfalakkal. A déli oldalon egy szögletes kaputorony oltalmában lehetett a várudvarra bejutni. Az egyik sarokban a vaskos öregtorony, míg a másikban a hosszúkás palotaszárny kapott helyet, maradványaik az elmúlt évszázadok alatt leomlott több méternyi omladék közepette még mindig jól kivehetőek. A lakóépület végén egy egyenes záródású kápolna szolgálta a várbeliek lelki épülését. Itt napjainkban egy fából ácsolt kilátó emelkedik, ahonnan csodaszép látvány tárul a [image: image5.jpg]

felkapaszkodó kirándulók elé a közeli Balaton irányába. A várat a végvári rendszerbe sem tagolták be, történelmi szerepe jelentéktelen. Még az sem igazán tisztázott, hogy építése befejeződött, vagy félbeszakadt. Pedig meglehetősen nagy kiterjedésű várnak indult, és ez romjaiban is megmutatkozik. A legenda szerint, a Bakonyi betyárok legismertebbike, Sobri Jóska is bújkált errefelé egykoron. Könnyű megközelíteni, nagyon hangulatos, ligetes környezetben találhatók a romok. Igazi "piknik" környezet, a romok adta sajátságos hangulattal. Természetes, hogy az évszázadokig lakatlan várat regék, mondák alakjaival népesíti be a képzelet. Ezek közé tartozott az a Zádor lovag is, akinek rémtetteiről oly sok történet maradt fenn. Maga a vár a középkori Zádor-malomtól kapta mai elnevezését. Mert alatta a völgyben, a friss vizű forrás közelében évszázadok óta ott áll a malom, s mellette ma is ott folydogál a sebes vizű kis patak.
A Veszprémi Közgazdasági Szakközépiskola tanulói Id. Szathmáry Árpád tanár úr vezetésével túrát szerveztek a pécselyi Zádor-várhoz. A túra során szebbé varázsolták a vár környezetét, megtisztították a romokhoz vezető turista ösvényt is. A vár többi részét azonban sűrű, vastag növénytakaró borítja. Nem kell azt hinnünk, hogy egy-két fal kivételével semmi mást nem találhatunk a környéken, hiszen a növénytakaró rengeteg kincset rejt még maga alatt. Talán szerencsés ez a helyzet, hiszen a jövő kutatói reményeink szerint feltárják a vár többi részét is, melyet a földtakaró rejt magában.

4. ábra A várhoz vezető utat jelző tábla

Melléklet
- Sok-sok évvel ezelőtt, még az igazságos Mátyás király korában Zádor Tihamérnak hívták a vár urát. Akkor még persze nem ilyen összevissza dőlt romhalmaz volt, hanem fényes, hatalmas vár állt a hegyen. Gyermekkoromban még én is játszottam bújócskát a lovagterem félig ledőlt oszlopai között. A vár ura, véres kezű rablólovag, ízig-vérig gonosz ember volt. Úgy mondják, Mátyás is büntetésből küldte erre az elhagyott vidékre. Hanem az ennek mit sem számított. Az út akkor itt húzódott a vár alatt Veszprém felé, s naponta járták kereskedők, vándorok, utasok. Aki nagyobb kísérettel járt, azt persze nem merte megtámadni, de annál inkább retteghetett tőle mindenki, aki őrség nélkül merészelt útra kelni. Zádor lovag emberei naphosszat figyelték az utat, s ha gazdag utast vagy szép lányt láttak, menten jelentették a rablónak, aki úgy csapott le ilyenkor várából áldozatára, mint a vércse. Zádor Tihamértól rettegett messze vidék népe, de a környékbeli falvak lakói leginkább.

